Siden EU's vandinitiativ blev taget på verdenstopmødet i 2002 om bæredygtig udvikling (WSSD), er der gjort betydelige fremskridt med oprettelsen af to strategiske partnerskaber, som omfatter Afrika og tolv lande i Østeuropa, Kaukasus og Centralasien (EECCA). Yderligere to geografiske komponenter for henholdsvis Middelhavsområdet og Latinamerika er under opbygning.

For Afrikas vedkommende har der efter indgåelsen af det »strategiske partnerskab« under WSSD i Johannesburg været ført omfattende tekniske forhandlinger mellem de europæiske og de afrikanske partnere via en fortløbende dialog under vandugen i august 2003 i Stockholm, Det Afrikanske Ministerråd for Vands (AMCOW) tekniske møde i oktober 2003 i Ougadougou og den panafrikanske vandkonference i december 2003 i Addis Abeba, og kulminationen på dette arbejde har været følgende fire begivenheder:

— vedtagelse af en fælleserklæring om gennemførelse af det strategiske partnerskab mellem EU og Afrika om vandanliggender og sanitære faciliteter

— vedtagelse af et foreløbigt arbejdsprogram med retningslinjer for de fremtidige udviklingsetaper for EU's vandinitiativ i Afrika

— udvælgelse af de første afvandingsområder, hvortil EU vil yde den indledende bistand (10 mio. EUR)

— forhåndsudvælgelse af de første lande til landedialogen om vandforsyning og sanitære faciliteter.

Arbejdet blev delt op således, at der blev nedsat to arbejdsgrupper til at behandle henholdsvis vandforsyning og sanitære faciliteter (under ledelse af Danmark og Lesotho) og spørgsmålet om integreret forvaltning af vandressourcer, også for grænseoverskridende afvandingsområder (under ledelse af Frankrig og Tanzania). Der er også skitseret en finansiel strategi (under ledelse af Det Forenede Kongerige). Disse grupper rummer alle relevante involverede parter og udvikler aktiviteter på nationalt og regionalt plan, som vandinitiativets målsætninger vil komme til at gælde for (dvs. styrkelse af det politiske ejerskab, forøgelse af efterspørgslen baseret på nationale strategier og fattigdomsbekæmpelsesplaner, øget koordination og effektivisering af udviklingsbistanden og fremme af partnerskaber, som inddrager alle aktører). Dette vil foregå i de første lande og afvandingsområder, som vælges af AMCOW. Et mere detaljeret program for udviklingen med hensyn til EU-vandinitiativets afrikanske komponent inkl. specifikke foranstaltninger (baseret på det enkelte programmåls og den enkelte arbejdsgruppes resultater) vil blive udarbejdet i fællesskab i de kommende måneder.

Under ledelse af Danmark er der gjort betydelige fremskridt med opbygningen af det strategiske partnerskab mellem EU og EECCA om »vand til sikring af bæredygtig udvikling«, siden dette blev iværksat i september 2002 under WSSD som led i EU's vandinitiativ. De Forenede Nationers Økonomiske Kommission for Europas (ECE) femte paneuropæiske konference for miljøministre i maj 2003 i Kiev var et vigtigt skridt: deltagerne fra de 55 repræsenterede lande var, som det kom til udtryk i ministrenes erklæring, særdeles interesserede i EU-vandinitiativets EECCA-komponent, og man vedtog et programdokument om den fremtidige udbygning og gennemførelse af det strategiske partnerskab mellem EU og EECCA om vand. Det næste trin bliver at gøre yderligere fremskridt hen imod en konkret indsats på stedet på grundlag af den fastlagte liste over »building blocks« med henblik på at bidrage til virkeliggørelsen af internationale mål for vand og sanitære faciliteter i EECCA-regionen.

I Middelhavsregionen er vi under ledelse af Grækenland ganske tæt på at afslutte planlægningen af en Middelhavskomponent af vandinitiativet. Sideløbende dermed er Spanien og Portugal i tæt samarbejde med Mexico lige ved at have færdiggjort initiativets latinamerikanske komponent.

I erkendelse af de finansielle spørgsmåls store betydning leder Det Forenede Kongerige en arbejdsgruppe vedrørende finansielle ressourcer, medens Kommissionen leder et forskningsinitiativ. Desuden er man i de internationale institutioner og i forbindelse med EU's vandinitiativ i færd med at udvikle overvågnings-redskaber, som skulle gøre det muligt at tage fremskridtet hen imod en virkeliggørelse af målene for vandforsyning og sanitære faciliteter op til ny vurdering.